Komisijos sprendimas
2000 m. rugsėjo 22 d.
dėl Direktyvos 1999/5/EB 3 straipsnio 3 dalies e punkto taikymo radijo įrangai, kuriai taikomas regioninis susitarimas dėl radiotelefonų paslaugų vidaus vandenų keliuose
(pranešta dokumentu Nr. C(2000) 2718)
(tekstas svarbus EEE)
(2000/637/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Europos Parlamento ir Tarybos direktyvą 1999/5/EB dėl radijo įrangos ir telekomunikacijų tinklų galinių įrenginių bei abipusio jų atitikties pripažinimo [1], ypač į jos 3 straipsnio 3 dalies e punktą,
kadangi:
(1) Tam tikras valstybių narių skaičius ketina įdiegti bendrus saugos principus ir taisykles žmonėms ir kroviniams vidaus vandenų keliuose.
(2) Radiotelefonų paslaugų suderinimas padėtų saugesnei laivybai vidaus vandenų keliuose, ypač esant blogoms oro sąlygoms.
(3) Tam tikras valstybių narių, kuriose vykdoma vidaus laivyba, dalyvavusių regioninėje konferencijoje, surengtoje Bazelyje remiantis TTS Radijo taisyklių S6 straipsniu, skaičius ketina patvirtinti ir įgyvendinti susitarimą dėl radiotelefonų paslaugų vidaus vandenų keliuose (toliau - susitarimas).
(4) Susitarimą įgyvendinančiose valstybėse narėse bus reglamentuojama tik vidaus laivybos laivuose įrengiama ir susitarimu nustatytu dažnių diapazonu veikianti įranga.
(5) Visa šiuo dažnių diapazonu veikianti įranga turėtų atitikti šio susitarimo tikslus ir veikti pagal automatinę siųstuvų atpažinimo sistemą (ATIS), kaip apibrėžta ETS 600698 B priede, ir jos nebūtų galima eksploatuoti viršijant didžiausią nustatytą perdavimo galią tokiose paslaugų kategorijose, kaip "laivas laivui", "laivas uosto administracijai" ir "laivo ryšys".
(6) Šiame sprendime išdėstytos priemonės atitinka Telekomunikacijų atitikties įvertinimo ir rinkos priežiūros komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas vandenų keliuose naudojamai radijo įrangai, kuriai taikomas 2000 m. balandžio 6 d. Bazelyje priimtas susitarimas dėl radiotelefonų paslaugų vidaus vandenų keliuose tose valstybėse narėse, kuriose bus įgyvendinamas šis susitarimas.
2 straipsnis
1. Susitarimu dėl radiotelefonų paslaugų vidaus vandenų keliuose nustatytose dažnių juostose veikianti radijo įranga veikia pagal automatinę siųstuvų atpažinimo sistemą (ATIS).
2. Radijo ryšių įranga, priskiriama "laivas laivui", "laivas uosto administracijai" ir "laivo ryšys" paslaugų kategorijoms, nustatytoms susitarimu dėl radiotelefonų paslaugų vidaus vandenų keliuose, negali transliuoti didesne nei 1 vato siųstuvo galia.
3 straipsnis
Šio sprendimo 2 straipsnio reikalavimai taikomi nuo jo paskelbimo Europos Bendrijų oficialiajame leidinyje dienos.
4 straipsnis
Šis sprendimas skirtas valstybėms narėms.
Priimta Briuselyje, 2000 m. rugsėjo 22 d.